Virallinen lehti nro C 175 , 21/06/1999 s. 0280



B4-0227, 0246, 0254, 0259, 0261 ja 0263/99 Päätöslauselma Kosovon tilanteesta Euroopan parlamentti, joka - ottaa huomioon aiemmat päätöslauselmansa Kosovon ja Jugoslavian liittotasavallan tilanteesta, - ottaa huomioon YK:n turvallisuusneuvoston päätöslauselmat 1160 (1998), 1199 (1998) ja 1203 (1998), - ottaa huomioon Rambouillet´n konferenssin puheenjohtajien 23. helmikuuta 1999 esittämät johtopäätökset Kosovon tulevaisuudesta, A. muistuttaa, että sotaa käyvät osapuolet kokoontuivat ensimmäistä kertaa 17 päivän ajaksi yhteysryhmän puitteissa Rambouillet'ssa poliittisen ratkaisun löytämiseksi Kosovon konfliktiin ja että osapuolet sopivat kokoontuvansa maaliskuun lopulla uudessa konferenssissa, jossa käsitellään kaikkia jäljellä olevia kiistanalaisia kysymyksiä, B. ottaa huomioon, että Rambouillet´n konferenssissa saavutettiin yhteisymmärrys sopimuksesta laajan itsehallinnon antamisesta Kosovolle kolmen vuoden siirtymäajaksi ja Jugoslavian liittotasavallan kansallisen itsemääräämisoikeuden ja alueellisen koskemattomuuden kunnioittamisesta ja päätettiin käsitellä kysymystä Kosovon lopullisesta asemasta myöhemmin, C. ottaa huomioon, että tämä sopimus sisältää mekanismeja, jotka koskevat vapaiden ja oikeudenmukaisten vaalien järjestämistä Kosovossa demokraattisten instituutioiden valitsemiseksi, Kosovon hallitsemiseksi, ihmisoikeuksien ja kansallisten yhteisöjen jäsenten oikeuksien suojelemiseksi ja oikeudenmukaisen oikeusjärjestelmän luomiseksi, D. ottaa huomioon, että tämä sopimus sisältää myös selkeitä järjestelyjä rauhan ja turvallisuuden saamiseksi aikaan Kosovossa, ja näihin kuuluvat kansainvälisten asevoimien käyttö, Jugoslavian ja Serbian asevoimien ja turvajoukkojen täydellinen vetäytyminen, Kosovon vapautusarmeijan riisuminen aseista sekä vuoden sisällä perustettavat paikalliset poliisivoimat, jotka hoitavat kaikki poliisille kuuluvat valvontatehtävät Kosovossa, E. ottaa huomioon, että molemmat osapuolet ovat sitoutuneet tapaamaan uudestaan saattaakseen valmiiksi ja allekirjoittaakseen sopimuksen kokonaisuudessaan sekä viimeistelläkseen lopulliseen muotoon sopimuksen täytäntöönpanomääräykset, mukaan lukien Kosovossa olevia kansainvälisiä siviili- ja sotilasvoimia koskevat ehdot, F. ottaa huomioon, että Kosovossa syksyllä 1998 aikaan saatua tulitaukoa rikotaan jatkuvasti ja että aseettomat Euroopan turvallisuus- ja yhteistyöjärjestön tarkkailijat eivät voi tehdä mitään sen voimassa pitämiseksi, G. toteaa, että Serbia jatkaa joukkojen keskittämistä entisen Jugoslavian tasavallan Makedonian ja Albanian vastaiselle rajalle, H. korostaa, että Euroopan unionilla ja sen jäsenvaltioilla olisi oltava keskeinen osa kaikkien tämän ehdotetun sopimuksen kohtien täytäntöönpanossa ja Kosovon talouden, yhteiskunnan ja poliittisen järjestelmän jälleenrakentamisessa, I. muistuttaa, että entisessä Jugoslaviassa tehtyjä sotarikoksia tutkiva kansainvälinen sotarikostuomioistuin on täysin toimivaltainen Kosovoon liittyvissä asioissa; korostaa, että kummankin osapuolen olisi sitouduttava täysimittaiseen rajoittamattomaan yhteistyöhön entisessä Jugoslaviassa tehtyjä sotarikoksia tutkivan kansainvälisen sotarikostuomioistuimen kanssa Kosovossa tehtyjen rikosten selvittämiseksi, J. muistuttaa, että konfliktialueilta pakenevien pakolaisten määrä kasvaa jatkuvasti, mikä vaikeuttaa alueen jo muutenkin vakavaa tilannetta; 1. Tukee täysin Rambouillet´n rauhankonferenssin ponnisteluja löytää poliittinen ratkaisu Kosovon konfliktiin ja pitää tähän mennessä saavutettuja tuloksia myönteisinä; 2. Kehottaa konfliktin osapuolia täysipainoiseen yhteistyöhön tulevassa sopimuksen viimeistely- ja allekirjoitusprosessissa; 3. Kehottaa konfliktin osapuolia pidättymään kaikista sellaisista toimista, jotka vaarantaisivat Rambouillet´n konferenssin saattamisen onnistuneesti päätökseen, ja erityisesti kunnioittamaan täydellisesti aselepoa ja välttämään kaikkia provosoivia toimia; 4. On vakuuttunut siitä, että kansainvälisiä rauhanturvajoukkoja tarvitaan rauhansopimuksen voimassa pitämiseksi; korostaa, että kansainvälisten joukkojen läsnäolo parantaisi alueella asuvien albaanien ja serbien turvallisuutta; 5. Kehottaa Euroopan unionia ja sen jäsenvaltioita tukemaan voimakkaasti tämän sopimuksen kaikkien kohtien täytäntöönpanoa sekä Kosovon taloudellista, yhteiskunnallista ja poliittista jälleenrakentamista; 6. Kehottaa painokkaasti neuvostoa ja komissiota vahvistamaan alueen pakolaisille ja kotiseudultaan lähtemään joutuneille henkilöille suunnattuja avustustoimia; 7. Kehottaa kaikkia osapuolia tekemään rajoituksitta yhteistyötä entisen Jugoslavian sotarikoksia tutkivan kansainvälisen sotarikostuomioistuimen kanssa Kosovossa tehtyihin rikoksiin liittyvissä asioissa ja kehottaa jäsenvaltioita toimittamaan kyseiselle tuomioistuimelle kaikki niiden hallussa olevat todisteet, joista käy ilmi Kosovossa tehdyistä rikoksista päävastuussa olevien syyllisyys; 8. Korostaa, että minkäänlaisia entisen Jugoslavian alueella tehtyjä sotarikoksia käsittelevän kansainvälisen sotarikostuomioistuimen työskentelytapaa koskevia myönnytyksiä ei pidä tehdä; 9. Kehottaa jälleen neuvostoa ja komissiota sitoutumaan voimakkaasti kansalaisyhteiskunnan luomiseen Jugoslavian liittotasavallassa; 10. Kehottaa puhemiestään välittämään tämän päätöslauselman komissiolle, neuvostolle, yhteysryhmälle, Yhdistyneille kansakunnille, Natolle, entisen Jugoslavian alueella tehtyjä sotarikoksia käsittelevän kansainvälisen sotarikostuomioistuimen puheenjohtajalle ja syyttäjälle, presidentti Milosevicille, Jugoslavian liittotasavallan ja Serbian hallituksille sekä Kosovon väestön edustajille.